Odpisové skupiny hmotného majetku v roku 2020

Od 1.1.2020 existujú tieto odpisové skupiny:

|  |  |
| --- | --- |
| Odpisová skupina | Doba odpisovania |
| 0 | 2 roky |
| 1 | 4 roky |
| 2 | 6 rokov |
| 3 | 8 rokov |
| 4 | 12 rokov |
| 5 | 20 rokov |
| 6 | 40 rokov |

 Odpisová skupina 0 s dobou opisovania 2 roky sa doplnila do zákona o dani z príjmov s účinnosťou od roku 2020 s cieľom podporiť používanie elektromobilov v podnikaní na Slovensku.

Novozaradený majetok v účtovníctve sa zatriedi do jednej z odpisových skupín, a to **v prvom roku odpisovania.** Hmotný majetok, ktorý nemožno zaradiť do odpisových skupín a ktorého doba použiteľnosti nevyplýva z iných predpisov sa na účely odpisovania **zaradí do odpisovej skupiny 2** a odpisuje sa 6 rokov. Toto neplatí pre hmotný majetok, ktorý sa odpisuje časovou metódou a výkonovou metódou podľa § 26 ods. 6 a 7 zákona o dani z príjmov. Ide napríklad o otvárky nových lomov, pieskovní, hlinísk, technickej rekultivácie, formy, modely, šablóny a stroje na tvarovanie odlievacích foriem z piesku.

Aký majetok sa odpisuje v odpisovej skupine 0?

Ide o najužšiu skupinu majetku a odpisujú sa v nej výlučne automobily vymedzené ako:

* osobné automobily, ktoré majú v osvedčení o evidencii časť II v položke „18 P.3 Druh paliva/zdroj energie“ uvedené „BEV“ alebo „PHEV“ v akejkoľvek kombinácií s iným druhom paliva alebo zdroja energie.

Zjednodušene povedané,  v odpisovej skupine 0 sa odpisujú**elektromobily**. Doba odpisovania pre túto skupinu je vymedzená len na **2 roky**. Po starom platilo, že aj elektromobily sa ako ostatné osobné automobily odpisovali v odpisovej skupine 1 po dobu 4 rokov. Na základe novely zákona o dani z príjmov od roku 2020 sa tak odpisy elektromobilov dostanú do daňových nákladov dvakrát rýchlejšie ako pred tým. Tieto nové ustanovenia sa prvýkrát použijú pri podaní daňového priznania po 31. decembri 2019.

Aký majetok sa odpisuje v odpisovej skupine 1?

V odpisovej skupine 1 sa odpisuje majetok, ktorého použitie v podnikaní sa v rámci odpisovaného majetku odhaduje ako „najkratšie“. Patria tu napríklad:

* nástroje (okrem presne vymedzených druhov),
* počítače a periférne zariadenia,
* spotrebná elektronika,
* meracie, testovacie a navigačné zariadenia,
* optické a fotografické prístroje,
* kancelárske stroje a zariadenia,
* prístroje a zariadenia na váženie a meranie,
* vymedzené stroje,
* osobné automobily (okrem elektromobilov),
* autobusy.
* motorové vozidlá na prepravu nákladu,
* bicykle a vozíky pre invalidov,
* vymedzené zvieratá
* a ďalšie.

Doba odpisovania pre túto skupinu je vymedzená len na **4 roky**. Pre odpisovú skupinu 1 je možné zvoliť len rovnomerný spôsob odpisovania.

Aký majetok sa odpisuje v odpisovej skupine 2?

O niečo dlhšia použiteľnosť sa odhaduje pre majetok zatriedený do 2. odpisovej skupiny. Patria tu napríklad:

* montované stavby z dreva alebo plastov (ak nie sú samostatnými stavebnými objektmi pripojenými na inžinierske siete),
* radiátory a kotly ústredného kúrenia,
* nožiarske výrobky a železiarsky tovar (okrem presne vymedzených druhov),
* hodiny a hodinky,
* batérie a akumulátory,
* elektrické svietidlá, prístroje pre domácnosť,
* ostatné elektrické zariadenia,
* čerpadlá a kompresory,
* zdvíhacie a manipulačné zariadenia,
* chladiace a mraziace zariadenia (okrem typov pre domácnosť),
* motorové vozidlá na špeciálne účely,
* trolejbusy, elektrobusy,
* nábytok,
* lekárske a stomatologické nástroje,
* úhrn technického zhodnotenia a opráv vykonaných na budove, v ktorej sa poskytuje kúpeľná starostlivosť a s ňou spojené služby, ktorý je najmenej 10 % vstupnej ceny tejto budovy, rovnako sa postupuje aj pri prenajatých budovách na tento účel
* a ďalšie.

Majetok zaradený do 2. odpisovej skupiny sa odpisuje po dobu **6 rokov**. Podnikatelia sa zároveň môžu pri tomto majetku rozhodnúť využiť zrýchlenú metódu odpisovania.

Aký majetok sa odpisuje v odpisovej skupine 3?

Patria tu napríklad:

* elektrické motory, generátory, transformátory (okre presne vymedzeného druhu),
* elektrické rozvodné a ovládacie zariadenia,
* lodné motory a ostatné motory (presne vymedzené druhy),
* pece, horáky a ich časti,
* chladiace a vetracie zariadenia (okrem zariadení pre domácnosť a presne vymedzeného druhu)
* a ďalšie.

Doba odpisovania je stanovená na **8 rokov** a rovnako existuje možnosť využiť zrýchlené odpisy.

Článok pokračuje pod reklamou

Aký majetok sa odpisuje v odpisovej skupine 4?

Do 4. odpisovej skupiny sa zatrieďuje napríklad tento majetok:

* montované budovy z betónu alebo kovov (ak nie sú samostatnými stavebnými objektmi pripojenými na inžinierske siete),
* nádrže, zásobníky a kontajnery z kovov,
* lode a plavidlá,
* rekreačné a športové člny,
* diaľkové telekomunikačné siete a vedenia,
* miestne elektrické a telekomunikačné rozvody a vedenia,
* drobné stavby (podľa stavebného zákona), okrem § 22 ods. 2 písm. b) zákona o dani z príjmov,
* jednotlivé oddeliteľné súčasti zabudované v stavbách určené na samostatné odpisovanie podľa § 22 ods. 15 zákona o dani z príjmov:

1. klimatizačné zariadenia,
2. osobné a nákladné výťahy,
3. eskalátory a pohyblivé chodníky,

* a ďalšie.

Doba opisovania je už vymedzená na **12 rokov** a je možné zvoliť len rovnomerný spôsob odpisovania.

V mnoho podnikateľov a účtovníkov sa stretáva s problematikou **správneho zatriedenia a vymedzenia drobnej stavby**. V prípade drobných stavieb sa vychádza z definície drobnej stavby stavebného zákona. Drobné stavby sú stavby, ktoré majú doplnkovú funkciu pre hlavnú stavbu. Prízemné stavby, ak ich zastavaná plocha nepresahuje 25 m2 a výška 5 m  sa v súlade s § 139b ods. 7 písm. a) stavebného zákona považujú za drobnú stavbu. Ide napríklad o kôlne, práčovne, letné kuchyne, prístrešky, zariadenia na nádoby na odpadky, stavby na chov drobného zvieratstva, sauny, úschovne bicyklov a detských kočíkov, čakárne a stavby športových zariadení.

Podľa stavebného zákona sa za drobnú stavbu považujú aj podzemné stavby, ak ich zastavaná plocha nepresahuje 25 m2 a hĺbka 3 m. Patria sem napríklad pivnice a žumpy.

Stavebný zákon ďalej určuje, ktoré ďalšie stavby je možné považovať za drobné, a naopak, ktoré stavby sa za drobné nepovažujú, aj keď spĺňajú vyššie uvedené rozmerové kritériá.

Aký majetok sa odpisuje v odpisovej skupine 5?

V 5. odpisovej skupine sa odpisujú budovy a stavby. Platí, že do tejto odpisovej skupiny sa zaradia všetky budovy, ktoré nepatria do odpisovej skupiny 6, ako aj inžinierske stavby, ktoré nie je možné zaradiť do 4. a 6. odpisovej skupiny a jednotlivé oddeliteľné súčasti, ktoré sa odpisujú už v 2. a 4. odpisovej skupine.

Patria tu napríklad:

* budovy pre obchod a služby, obchodné centrá, obchodné domy,
* priemyselné budovy,
* nebytové poľnohospodárske budovy
* a ďalšie.

Doba odpisovania je stanovená na **20 rokov** a pre túto odpisovú skupiny platí len rovnomerný spôsob odpisovania.

Aký majetok sa odpisuje v odpisovej skupine 6?

Odpisová skupina s najdlhšou dobou odpisovania je odpisová skupina 6. Patria tu :

* bytové budovy,
* hotely,
* administratívne budovy,
* budovy pre kultúru, verejnú zábavu, vzdelávanie a zdravotníctvo
* a ďalšie.

Možný je len rovnomerný spôsob odpisovania a počet **rokov odpisovania je 40**. Pri kúpeľných budovách zaradených v odpisovej skupine 6 existuje možnosť vybrať si dobu odpisovania v rozmedzí od 20 do 40 rokov